Решение на Съда (четвърти състав) от 20 юни 2024 г. (преюдициално запитване от Oberlandesgericht Frankfurt am Main - Германия) – Баща/Майка
(Дело C-35/231, Greislzel2 )
(Преюдициално запитване — Съдебно сътрудничество по гражданскоправни въпроси — Родителска отговорност — Регламент (ЕО) 2201/2003 — Членове 10 и 11 — Компетентност в случай на неправомерно отвеждане на дете — Обичайно местопребиваване на детето в държава членка преди неправомерното отвеждане — Процедура за връщане между трета държава и държава членка — Понятие „искане за връщане“ — Хагска конвенция от 25 октомври 1980 г. за гражданските аспекти на международното отвличане на деца)
Език на производството: немски
Запитваща юрисдикция
Oberlandesgericht Frankfurt am Main
Страни в главното производство
Жалбоподател: Баща
Ответник: Майка
при участието на: Дете L, Адвокат
Диспозитив
Член 10, буква б), подточка i) от Регламент (ЕО) № 2201/2003 на Съвета от 27 ноември 2003 година относно компетентността, признаването и изпълнението на съдебни решения по брачни дела и делата, свързани с родителската отговорност, с който се отменя Регламент (ЕО) № 1347/2000,
трябва да се тълкува в смисъл, че
тази разпоредба не престава да се прилага само поради това, че централен орган на трета държава е бил сезиран с искане за провеждане на процедура за връщане на детето на основание на Конвенцията за гражданските аспекти на международното отвличане на деца, сключена в Хага на 25 октомври 1980 г., и тази процедура е била неуспешна.
Член 10, буква б), подточка i) от Регламент № 2201/2003
трябва да се тълкува в смисъл, че
не попадат в обхвата на понятието „искане за връщане“ по смисъла на тази разпоредба нито искане за връщане на детето в държава, различна от държавата членка, в която то е имало обичайно местопребиваване непосредствено преди неправомерното си отвеждане или задържане, нито молба за упражняване на родителските права върху това дете, подадена пред съдилищата на тази държава членка.
Член 11, параграфи 6—8 от Регламент № 2201/2003
трябва да се тълкува в смисъл, че
не се прилага в рамките на процедура за връщане на дете по Конвенцията за гражданските аспекти на международното отвличане на деца, сключена в Хага на 25 октомври 1980 г., между трета държава и държава членка, на чиято територия се намира това дете след неправомерно отвеждане или задържане.
____________
1     ОВ C 112, 27.3.2023 г.
1     Името на настоящото дело е измислено. То не съвпада с истинското име на никоя от страните в производството.